നയിച്ച യുദ്ധങ്ങൾ മുഴുവൻ ജയിച്ച പാരമ്പര്യമായിരുന്നു പട്ടു മരയ്ക്കാറിന്റെത്. പൗലെ ഡലിമ, ഡൻമസ്, ലൂയി ഡെമല്ലോ തുടങ്ങിയ കേളികേട്ട പോർച്ചുഗീസ് സൈന്യാധിപന്മാർ മുഴുവനും കുഞ്ഞാലി മൂന്നാമനാൽ പരാജയം രുചിച്ചവരാണ്. ബലവത്തായ കോട്ട സ്ഥാപിച്ചു കൊണ്ടായിരുന്നു അധികാര അവരോഹണത്തിൻറെ തുടക്കം. പൊന്നാനി , കോഴിക്കോട്, വെട്ടത്ത്നാട് (താനൂർ), പന്തലായനി തുടങ്ങിയിവടങ്ങളിലെ നാവിക കേന്ദ്രങ്ങളും പട്ടു മരയ്ക്കാർ പരിഷ്കരിച്ചു. നാവിക ആസ്ഥാനം കോഴിക്കോടിൽ നിന്നും പുതുപ്പണത്തേക്ക് മാറ്റി. നാവികസേനയെ അടിമുടി നവീകരിച്ചു കൊണ്ട് സമുദ്രത്തിൽ ശക്തമായ ആധിപത്യം സ്ഥാപിച്ചു.

മരയ്ക്കാർ സേനയെ അത്യാധുനികവത്കരിച്ച പടനായകനാണ് പട്ടു മരയ്ക്കാർ. തൻറെ സേന ലോകത്തിലെ ഏറ്റവും മികച്ച പോരാട്ട സംഘമാകണമെന്ന അത്യുത്കൃഷ്ടമായ ആഗ്രഹം കുഞ്ഞാലി മൂന്നാമൻ വെച്ച് പുലർത്തിയിരുന്നു. വിദേശത്ത് നിന്നുള്ള വിദഗ്ദ്ധരുടെ രൂപകൽപ്പനയിൽ ഓട്ടോമൻ, മിസ്ർ, യൂറോപ്യൻ മാതൃകയിൽ നിരവധി പുതു പടക്കപ്പലുകളുടെ നിർമ്മാണം നടത്തി. ലോകോത്തര നിലവാരത്തിലുള്ള ആയുധങ്ങൾ നിർമ്മിച്ചെടുത്തു. ജർമനിയിൽ നിന്നുള്ള വിദഗ്ദ്ധരുടെ നേതൃത്വത്തിൽ ഭീമാകാരമായ തോക്കുകളും, പീരങ്കികളും ഉണ്ടാക്കി. കപ്പൽ-ആയുധ നിർമ്മതികൾക്കായി പുതിയ സൈനിക സംഘം ഉണ്ടാക്കി. വിദേശ സൈനിക വിദഗ്ദ്ധരുടെ കീഴിൽ അവർക്ക് പരിശീലനമേകി. മരയ്ക്കാർ സേനയ്ക്ക് നവീന കടൽ യുദ്ധമുറകളിലും, ആയുധങ്ങളിലും പരിശീലനം നൽകി ലോകത്തെ ഏറ്റവും മികച്ച സൈന്യങ്ങളിലൊന്നായി അവരെ മാറ്റിയെടുത്തു. കുഞ്ഞാലിയുടെ പ്രവർത്തനങ്ങൾ വീക്ഷിച്ചു കൊണ്ടിരുന്ന പോർച്ചുഗീസ് സൈന്യം കൂടുതൽ ജാഗരൂകരായി 
തങ്ങളുടെ ആധിപത്യത്തിന് തടസ്സമായി നിൽക്കുന്നവരെ തകർക്കാൻ എന്തുവഴിയും സ്വീകരിക്കുന്നവരായിരുന്നു പോർച്ചുഗീസുകാർ. മരയ്ക്കാർ പട അറബി കടലിൽ നേടുന്ന മേൽക്കോയ്മ തകർക്കാൻ ഏതറ്റം വരെയും പോകുന്ന സ്വഭാവമായിരുന്നു അതേവരേയ്ക്കും പറങ്കികൾ പ്രകടിപ്പിച്ചിരുന്നത്. കുഞ്ഞാലി മൂന്നാമൻറെ കാലത്തും അതിനു മാറ്റം സംഭവിച്ചില്ല. 1575-ൽ ഇരുപത്താറു പടക്കപ്പലുകളിലായി ‘ജോഒ ദകോസ്റ്റ’ കോഴിക്കോട് രാജ്യം ആക്രമിച്ചു. മരയ്ക്കാർ സൈനിക സാന്നിധ്യമില്ലാതിരുന്ന നീലേശ്വരം, ബാർബുറങ്ങാട് (പരപ്പനങ്ങാടി), കാപ്പാട് എന്നീ പ്രദേശങ്ങൾ ആക്രമിച്ചു അഗ്നിക്കിരയാക്കി നിരവധി കപ്പലുകൾ പിടിച്ചെടുത്തു. 
കൊച്ചിയിൽ നിന്ന് വന്ന പറങ്കി പട കോഴിക്കോടിൻറെ കപ്പലുകൾ ആക്രമിച്ചു ചരക്കുകൾ കവർന്നെടുത്തു. പ്രതികാരമെന്നോണം അരിയും പഞ്ചസാരയും വഹിച്ചു യാത്ര ചെയ്തു കൊണ്ടിരുന്ന ഭീമാകാരമായ പോർച്ചുഗീസ് കപ്പൽ പൊന്നാനിയിൽ വെച്ച് മരയ്ക്കാർ സൈന്യം കീഴടക്കി.
തുടർന്ന് ഗോവ, കണ്ണൂർ, കൊച്ചി എന്നിവിടങ്ങളിൽ നിന്നുമുള്ള പോർച്ചുഗീസ് സൈന്യം കോഴിക്കോട് ആക്രമിച്ചു. കോലത്ത് നാട് (കണ്ണൂർ), കക്കാട്, കോഴിക്കോട്, പൊന്നാനി, ക്രാങ്കനൂർ (കൊടുങ്ങല്ലൂർ), പുറക്കാട്, കൊല്ലം എന്നിവിടങ്ങളിലെല്ലം കുഞാലിപ്പടയും പോർച്ചുഗീസുകാരും ഏറ്റുമുട്ടിക്കൊണ്ടിരുന്നു. മുഴുവൻ യുദ്ധങ്ങളിലും വിജയം മരയ്ക്കാർ സൈന്യത്തിനായിരുന്നു.
സമുദ്രാധിപത്യം പൂർണ്ണമായും മരയ്ക്കാർ സൈന്യത്തിന്റെ കൈയിലകപ്പെട്ടതോടെ മലബാർ കടലിലൂടെയുള്ള പറങ്കി സഞ്ചാരത്തിനറുതിയായി. ഇതേ സമയം തന്നെ പറങ്കി അനുകൂല രാഷ്ട്രമായ കൊച്ചി രാജ്യത്തിലെ ജനങ്ങൾ പറങ്കികൾ നടത്തുന്ന അതിക്രമങ്ങൾക്കെതിരെ രംഗത്ത് വരികയും ചെയ്തിരുന്നു 

മലയാള നാട്ടിൽ കച്ചവടം നടത്തുവാൻ കഴിയാത്ത സ്ഥിതി പോർച്ചുഗീസുകാർക്ക് വന്നു ഭവിച്ചു. കോഴിക്കോടുമായി സമാധാന ഉടമ്പടി ഒപ്പിട്ടാലല്ലാതെ കാര്യങ്ങൾ പഴയപടിയാകില്ലെന്ന ബോധ്യമുദിച്ചതോടെ സമ്മർദ്ദത്തിലാക്കി കീഴ്പ്പെടുത്തുക എന്ന നയതന്ത്ര നിലപാടിലേക്ക് പോർച്ചുഗീസ് സാമ്രാജ്യത്വം നീങ്ങി. മലയാള കരയിലേക്ക് അരി ഇറക്കുമതി നടത്തിയിരുന്ന തുളുനാട് പാത പോർച്ചുഗീസ് ഉപരോധത്തിലാക്കുകയും മലയാള നാട്ടിലേക്ക് പ്രതേകിച്ചും മലബാറിലേക്ക് അരി കയറ്റി കൊണ്ട് പോകുന്ന കപ്പലുകൽ പിടിച്ചെടുക്കുകയും ചെയ്തു. രൂക്ഷമായ ഭക്ഷ്യക്ഷാമത്തിനു ഇത് വഴിയൊരുക്കി.

പോരാട്ട ചാതുര്യം
സന്ധികളും മഹാ യുദ്ധങ്ങളും
ജീവചരിത്രം
വിയോഗം